
ДО
ОБЩИНСКИ СЪВЕТ
БУРГАС



Д О К Л А Д Н А  З А П И С К А

ОТ ДИМИТЪР НИКОЛОВ - КМЕТ НА ОБЩИНА БУРГАС

ОТНОСНО: Даване на съгласие за участие на Община Бургас като институционален партньор в подготовката и изпълнението на проектно предложение по процедура BG05SFPR001-1.002 „Достъп до образование за всяко дете“ по Програма „Образование“ 2021–2027

УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,

Регионално управление на образованието – Бургас отправи покана към Община Бургас за участие като институционален партньор в подготовката и изпълнението на проектно предложение по процедура BG05SFPR001-1.002 „Достъп до образование за всяко дете“. Процедурата се реализира по Програма „Образование“ 2021–2027 и цели разширяване на обхвата и задържане в образователната система на деца и ученици в задължителна предучилищна и училищна възраст, особено от уязвими групи. 
Съгласно изискванията на настоящата процедура, партньорството е задължително, като допустими партньори са представители на институциите съгласно ПМС № 100/2018 г. за създаване и функциониране на Механизъм за съвместна работа на институциите по обхващане, включване и предотвратяване на отпадането от образователната система на деца и ученици в задължителна предучилищна и училищна възраст, включени в заповеди за създаване на екипите за обхват по места.
В рамките на проекта ще бъдат реализирани дейности в образователни институции, функциониращи в квартали и населени места на територията на Община Бургас, с деца и ученици с най-висок риск от отпадане от образователната система, сред които:
· Основно училище „Христо Ботев“ – кв. Победа;
· Професионална техническа гимназия – кв. Акациите;
· Обединено училище „Васил Левски“ и филиал на Детска градина „Синчец“ – кв. Горно Езерово;
· Детска градина „Теменуга“ и Основно училище „Св. св. Кирил и Методий“ – с. Равнец.
Проектът предвижда:
· съвместна работа в екипите за обхват;
· индивидуална и групова работа с деца и родители;
· провеждане на обучения за педагогическите специалисти;
· реализиране на извънкласни и компенсиращи дейности.

Ролята на Община Бургас като партньор ще включва:
· участие на служители в дейностите на екипите за обхват;
· съдействие за работа с родители;
· логистична подкрепа при родителски и общностни събития;
· участие в мониторинг и устойчивост на дейностите.

Настоящата проектна инициатива представлява операция от стратегическо значение по смисъла на чл. 2, т. 5 от Регламент (ЕС) 2021/1060. Основната ѝ цел е постигане на максимален обхват на децата и учениците в системата на предучилищното и училищното образование, като се работи за намаляване на дела на отпадналите и преждевременно напусналите образованието и същевременно за утвърждаване на положително отношение към образованието.
Проектът е насочен към подобряване на ефективното функциониране на междуинституционалния механизъм за обхват и включване, като ще подкрепи дейността на екипите за обхват, ще насърчи сътрудничеството между институциите, ще допринесе за изграждане на ефективни училищни общности и ще активизира работата с родители от уязвими групи.
Очакваните резултати от изпълнението на проекта съответстват на националните стратегически документи в областта на образованието.
Община Бургас последователно утвърждава своята ангажираност към създаването на приобщаваща, достъпна и устойчива образователна среда, в която всяко дете има равен шанс за пълноценно участие и развитие независимо от своя социален, етнически или културен произход.
Максималният размер на безвъзмездната финансова помощ за един проект по процедура BG05SFPR001-1.002 е 391 166 лв., с продължителност до 36 месеца. При спазване на сроковете и условията за кандидатстване, всеки конкретен бенефициент – РУО, има възможност да подаде ново проектно предложение, при условие че общият бюджет на всички негови проекти не надвишава 1 200 000 лв. По процедурата не се изисква съфинансиране от страна на кандидата.
Сред необходимите документи за включване на Община Бургас като партньор в проектното предложение е Решение на Общински съвет – Бургас, с което се изразява съгласие за участието на общината като институционален партньор в подготовката и изпълнението на проекта. 
С оглед необходимостта от представяне на пълен пакет документи за включване на Община Бургас като партньор в проектното предложение в срок до 30.07.2025 г., е необходимо допускане на предварително изпълнение на предлаганото решение, при условията на чл. 60, ал. 1 от Административнопроцесуалния кодекс.
Предвид изложеното и на основание чл. 21, ал. 1, т. 8 от Закона за местното самоуправление и местната администрация, предлагам Общински съвет- Бургас да приеме следните


Р Е Ш Е Н И Я :

1. Общински съвет – Бургас дава съгласие Община Бургас да участва като партньор в проектно предложение по процедура BG05SFPR001-1.002 „Достъп до образование за всяко дете“, реализирана по Програма „Образование“ 2021–2027, в което водещ кандидат е Регионално управление на образованието – Бургас.
2. Допуска предварително изпълнение на решението по т. 1, на основание чл. 60, ал. 1 от Административнопроцесуалния кодекс, с оглед крайния срок за представяне на документите- 30.07.2025 г., в съответствие с указанията на РУО – Бургас.




С уважение,

ДИМИТЪР НИКОЛОВ
Кмет на Община Бургас

